
1 Innledning
Dette er en oppgave om svangerskap og mulige sider som førstegangsfødende kan møte på. Hovedpersonens (N.N.s) møte med jordmor (”vi”) går som en rød tråd gjennom kapitlene.  Jeg har valgt å skrive korte og konkrete faktaopplysninger først i kapitlene, for så å skrive mer begrunnende under tiltakene. Dette synes jeg gjør det hele oversiktelig å lese. 
Jeg satt opp oppgaven etter den rekkefølgen jeg selv ville ha presentert for N.N, altså med forandringer og behov i hovedtrekk først. Deretter kommer fosterets utvikling, og psykologien som følger med i samtale med N.N. angående dette. Til slutt finnes både de rutinemessige undersøkelsene, fostervannsundersøkelse og den etikk som måtte følge dette temaet. Egentlig kunne jeg tenkt meg og hatt med kommunikasjon i alle kapitlene fordi dette er svært sentralt i samtaler/konsultasjoner, men jeg var begrenset av antall ord og valgte derfor å ta det med i siste kapittel. Jeg har kun henvist kort til forebyggende arbeid under tiltakene fordi jeg så det som relevant og viktig akkurat der. Min introduksjon av forebyggende arbeid befinner seg her, nettopp fordi dette kun er en kort introduksjon. 

   Mæland beskriver i sin bok tre stadier av forebygging: 
a) primærforebygging – å forhindre eller utsette sykdom

b) sekundærforebygging – å forhindre videre utvikling eller ny manifestering av sykdom

c) tertiærforebygging – å hindre forverring av en allerede etablert sykdom

(Mæland, 2002)

  Forebyggende tiltak finnes ikke bare på et individuelt nivå, men også rettet mot grupper eller befolkningen. Både helsevern (direkte tiltak mot helsetrusler) og helseopplysning (all kommunikasjon om helse) er forebyggende virkemidler. ”Politikk for helse” blir dermed viktig da dette har stor innvirkningskraft på samfunnets og politikernes muligheter til å fokusere på helsefremmende prosjekter (Mæland, 2002).
2 Svangerskap og livsførsel
2.1 Fysiologiske forandringer

· Økt progesteronproduksjon får glatt muskulatur til å bli mer avslappet, noe som betyr at tarmfunksjonen går ned, livmoren og blodårene utvider seg enklere og urinblæras muskulatur blir slappere. 
· Prolaktin stimulerer brystene, sammen med østrogen og progesteron, til melkeproduksjon. Både prolaktin og østrogen øker i mengde utover i svangerskapet.

      -    Det er vanlig med en vektøkning mellom 6 og 24 kg, men gjennomsnittet er 12,5 kg. Den største økningen vil ofte befinne seg mellom uke 20 og 30, men det er uansett en jevn økning som er det sunneste. 
· 1/3 av gravide får ødemdannelse. Dette skyldes mest sannsynlig at østrogenet påvirker bindevev til å holde på væske. Oppstår de samtidig med komplikasjoner kan det være et tegn på at noe er galt. 
· N.N. kan kjenne trang til hyppigere vannlating enn hva hun er vant til, og det er en økt fare for at hun skal få urinveisinfeksjon på grunn av utvidede nyretrakter.
· Ca. 50% opplever emesis, dvs. en svak eller sterk grad av kvalme og/eller brekninger. Tilstanden utvikles i noen tilfeller til hyperemesis, som er brekninger med oppkast som vedvarer og blir truende for kvinnens helse. 
·  Den økte progesteronproduksjonen kan skape forstoppelse (Bendiksen, 2001). Halsbrann kan også oppstå grunnet økt press mot magesekken (Sortland, 2003).
2.2 Ernæring
Ernæringsbehovet vil øke proporsjonalt med fosterets størrelse, og rundt femte måned er det økt med ca. 300 kcal pr dag. Men aktivitetsnivået synker ofte hos svangre kvinner, slik at dette må tas i betraktning. Normalvektige bør legge på seg ett kilo per måned, og overvektige 0,5 kg. Underernæring for en gravid kvinne viser seg å øke sjansen for dødfødsel, for tidlig fødsel og anemi hos barnet. Alle gravide veies regelmessig og følges opp med tanke på vektendringer (Sortland, 2003). 

  Svangre kvinners kosthold bør bestå av 55%  karbohydrater, 30%  fett og 15%  proteiner, slik som hos befolkningen for øvrig. Hovedtyngden bør ligge på fiskeprodukter, grovt brød, lyst kjøtt, lettmelk, frukt og grønnsaker (Sortland, 2003). Samtidig er det et par ting gravide kan få for lite av:

· Jern. I røde blodlegemer finnes hemoglobin, og det er her jernet lagres (Bjålie, 1998). Mengden hemoglobin faller ofte i midten av svangerskapet, men det kalles ikke jernmangelanemi før den påviste mengden er <9g/dl (Bendiksen, 2001).

   Både foster, morkake og større hemoglobinmengde krever mer jern i denne tiden (Bendiksen, 2001). Dette bør måles både i hemoglobin og serumferritin, og grensa på sistnevnte verdi er 15 mikrogram/l. Viser prøven til en slik verdi, samt Hb <9g/dl, skal legen forordne jerntilskudd. Kornprodukter inneholder mye jern, vitaminer og mineraler, og C-vitamin, fisk og fjærfe øker jernopptaket.

· Folat. Dette er viktig for proteinsyntesen og kan forebygge spinalrørsdefekter og leppe- og ganespalter hos fosteret. Gjær, bønner og storfelever inneholder mye folat.

· Kalsium. Gravide bør få i seg 1000mg kalsium hver dag, helst gjennom lettmelk og ost. Kalsiumopptaket er avhengig av mengden vitamin D i kroppen, og det er derfor viktig at gravide får noe dagslys hver dag (Sortland, 2003).
2.3 Aktivitet og livsførsel

   En del gravide føler seg trøttere enn hva de gjør til vanlig, og de oppfordres til å ta hensyn til dette i stedet for å presse seg selv.  Å få nok søvn vil igjen påvirke følelsen av energi, velvære og psyke på en positiv måte, noe også foster og eventuelt andre familiemedlemmer nyter godt av. Mest sannsynlig vil fysisk aktivitet gi kvinnen både mer energi og tyngre søvn (Bendiksen, 2001). Det er ingen kjente hindre med trening i forhold til graviditet. ”Reglene” er som ved andre fysiologiske faktorer: når kroppen ikke tåler noe, vil den selv si ifra. Dersom en er vant til å trene regelmessig er det lite gunstig om en ikke fortsetter med dette i svangerskapet, og ofte vil det også være lite ønskelig (Bendiksen, 2001). Men trening trenger ikke, i en allerede stressende hverdag, å by på en positiv opplevelse. Det kan være at man trener av gammel vane uten å tenke over dets betydning eller føler at dette er noe man må. Dermed forsvinner både lysten og gleden, og av den grunn skal den gravide passe på at treningen blir variert, meningsfull og ønskelig (Lilleas, 2003).
   Røyking gir morkaken infarkter, som betyr at fosteret får mindre tilgang på oksygen og næring. Av den grunn er barna ofte mindre, og hjernen deres utvikler seg ikke så godt som den kunne ha gjort. Nikotinet går over i fosterets blod, og får dets blodårer til å trekke seg sammen. Å røyke øker også faren for blødning, for tidlig fødsel og dødfødsel, særlig for dem over 35 år (Nylander, 2001). 

   Når det gjelder alkoholbruk under svangerskapet er det usikkert akkurat hvor mye som er ”trygt” å innta. Men jo større inntak ren alkohol, jo større er risikoen for skader på barnet. Tegn på at mor har drukket mye alkohol under svangerskapet kan være føtalt alkoholsyndrom. Dette karakteriseres ved hyperaktivitet, magerhet, lav intelligens, tunge øyelokk, smale lepper og et lite hode. Ca. 10% av de psykisk utviklingshemmede har mødre som har drukket mye under graviditeten. Alkoholen går altså over i fosterets blod, og derfor frarådes alt alkoholinntak til gravide (Nylander, 2001).

   Gjennom et svangerskap skal den gravide følges av flere konsultasjoner. Hun skal føle trygghet og få respekt både somatisk og psykososialt. På det første møtet er det kvinnens helse og livssituasjon som står i fokus. Mens det siden er mer fokus på svangerskapsforandringer, kosthold, aktivitet, psykososial status og samspillet til nærmeste familie.
2.4 Tiltak
· Vi informerer N.N. om de fysiologiske forandringene: økt vekt og hormonproduksjon, hyppigere vannlating og faren for emesis, hyperemesis, ødem og halsbrann (Bendiksen, 2001). Jevnlig prøvetaking og undersøkelser vil øke tryggheten hennes og kan forebygge engstelse på et primært nivå (Mæland, 2002). 
· Hun informeres om den økte risikoen for urinveisinfeksjon, hvilke symptomer dette har og at hun bør holde seg varm og drikke mye(Bendiksen, 2001), slik at dette får en primærforebyggende funksjon (Mæland, 2002). 
· Oppmuntre N.N. til å spise mye fiber siden tarmfunksjonen svekkes, da dette vil holde fordøyelsen mest mulig ved like. Det er nyttig å drikke mye vann, spise oppbløtete linfrø og bruke god tid på toalettet (Bendiksen, 2001). Dette forebygger obstipasjon på et primært nivå om hun ikke allerede har det. Dersom hun har forstoppelse er tiltaket sekundærforebyggende (Mæland, 2002).
· Oppmuntre N.N. til å ha et sunt kosthold med lite sukker og mettet fett. Hun trenger å spise mye grovt brød, fisk, C-vitaminer (frukt), grønnsaker, fjærfe, bønner og ost og drikke lettmelk da dette bl.a. er godt for kroppens jerninnhold, folatinnhold og kalsiuminnhold. Nok folat er vanskelig å få i seg gjennom mat, slik at alle gravide bør ta tilskudd på 400 mikrogram pr. døgn, derfor oppmuntres hun til å ta dette (Sortland, 2003). Fosteret påvirkes av det moren spiste før og det hun spiser underveis (Bendiksen, 2001), og dermed er dette primær- og sekundærforebyggende tiltak (Mæland, 2002). 

· Oppfordre henne til å lytte til kroppens signaler om mye søvn, samt oppmuntre til utendørs aktivitet da dette også vil gi henne D-vitaminer (Bendiksen, 2001). Vel å merke bør aktiviteten preges av lyst (Lilleas, 2003). Dette er forebyggende med tanke på N.N.s følelse av velvære og energimengde (Mæland, 2002).
· De informeres om hvilke skader røyking kan ha på fosteret.. Hvis han røyker må han oppmuntres til å røyke utendørs, siden passiv røyking bør unngås. Hvis hun røyker må hun oppmuntres til å slutte. Uansett røykevaner skal de møtes på en respektfull og omsorgsfull måte (Nylander, 2001). Å slutte å røyke under et svangerskap vil fungere som et sekundærforebyggende tiltak, fordi hun allerede har nikotin i kroppen men slutter underveis å tilføre det. Dette kan også være primærforebyggende hvis det hindrer N.N. i å begynne å røyke (Mæland, 2002).
· Informere om alkoholens påvirkning på fosteret, samt å oppfordre N.N. til ikke å innta alkohol under svangerskapet (Nylander, 2001). Dette kan være primærforebyggende, men kan også kalles sekundærforebyggende (Mæland, 2001) hvis hun har inntatt alkohol i løpet av de tre siste månedene før graviditeten. Dette er på grunn av at barnet påvirkes av morens inntak i denne perioden (Bendiksen, 2001).
3 Fosterutvikling og psykologi
3.1 Fosterutviklingen
   Et svangerskap varer i 40 uker og er delt inn i tre trimester med første oppdeling etter 12. uke, andre trimester etter 28. uke og tredje trimester frem til 40. uke (Bendiksen, 2001).

· 4.-8. uke: kalles embryonalperioden, og det er nå dannelsen av somitter skjer. Somitter er forstadier til bein, muskler og virvelsøyle. I uke 6 er blodsirkulasjon og hjerte godt i gang, og ribbeina begynner å forme seg. Ved denne periodens slutt kan man registrere at de fleste organene er anlagt og at armene og bena kan bevege seg selv om fosteret kun er ca. 3,5 cm langt. 

· 9.-12. uke: fosteret kan øve seg på pustebevegelser allerede rundt 9./10. uke, men det er ikke før i uke 24 at det kan puste selv. Produksjonen av urin starter i denne perioden.
· 12. uke: nå kan en muligens se hvilket kjønn fosteret er, og ansiktet vil ligne mer på et menneske. Dessuten vil barnet nå ta til seg næringen fra fostervannet. Her er fosteret ca. 8,5 cm langt.

· 8. -20. uke: fosteret vokser raskt, spesielt er hjerneutviklingen stor mellom 10. og 20. uke (100 000 nerveceller lages pr. minutt).

· 24. uke: huden skiller ut vernix over hele kroppen. Dette er et fettstoff som vi også ser hos nyfødte. Fosteret er ca. 30 cm.

· 26. uke: øyelokket er dannet, og fosteret kan åpne øynene.

 (Bendiksen, 2001)

   Selv om hørselen ikke er fullt utviklet før 25.-30. uke, starter utviklingen av hørselsorganet i uke 3. Allerede tidlig i svangerskapet kan barnet altså oppfatte lyd, men de forskjellige variasjonene høres bedre i takt med utviklingen av organet. Fosteret kan kjenne navlesnorens pulsering samt vibrasjoner i fostervannet. Lyder fra morens mage, hjerteslagene hennes og lyder utenfra vil han/hun også etter hvert oppfatte. Barnet kan bevege seg som et tegn på at den følger morens ”rytme”, noe det starter med allerede fra den 8. uken. Sparkene kjennes derimot tidligst rundt uke 18. Når barnet er født vil det kjenne igjen mors hjerterytme og stemme, og kan derfor bli beroliget av det. Når det nærmer seg fødsel og barnet presser mot morens hud, vil det bli enda enklere for både mor og barn å kjenne hverandre. Moren kjenner godt når barnet er aktivt, mens barnet kjenner det hvis moren stryker med hånden på magen. Hvis barnets aktivitetsnivå i denne perioden endres mye på kort tid, enten det går opp eller ned, bør mor kontakte jordmor for eventuell observasjon ved hjelp av cardio-toko-grafi og ultralyd (Bendiksen, 2001). 
3.2 Psykologiske aspekter
Det vil alltid følge fysiologiske forandringer med følelser, samtidig som Lange (1834-1900) og James` (1842-1920) teori om at ”de fysiologiske forandringer i kroppen kommer før følelsesopplevelsen” virker fornuftig (Håkonsen, 1998). Som nevnt skjer det en rekke fysiologiske endringer hos N.N. under svangerskapet, og dette vil påvirke følelseslivet. Hun uttrykker engstelse i forhold til barnets normalitet, noe som kan delvis være følger av hjernens sensoriske reaksjon fra økt hormonproduksjon. Men det er tydelig at venninnens barn med Downs syndrom gir henne en del tanker også. Mennesket tar informasjon fra ulike hold og, sammen med de eventuelle fysiologiske forandringene, sammenfatter dette til deres subjektive persepsjon. Våre holdninger, tankemønstre og erfaringer påvirker vår tolkning av denne informasjonen. Dessuten vil alle sanseinntrykk også påvirke våre følelser.
   Når vi møter en ny situasjon, slik som N.N. gjør, vil dette frembringe hvilke tidligere representasjoner vi har til emnet. Det innebærer at alle personer, tidsepoker eller begreper som vi forbinder med den aktuelle saken påvirker våre tanker og følelser. De fysiologiske tegnene på sterke følelser kan være økt hjertefrekvens, respirasjon og blodsukker samt nedsatt mage-tarmfunksjon (Håkonsen, 1998). 
3.3 Tiltak
· Informere N.N. om fosterets utvikling, samt kommunikasjonsmulighetene mellom mor og barn under svangerskapet. Dette gjøres for at N.N. skal få kjennskap og trygghet i forhold til en normal fosterutvikling. Hun skal vite om barnets sanseinntrykk og reaksjoner, slik at vi sammen kan følge med på fosterets utvikling og forebygge eventuelle komplikasjoner. Vi kan ikke forhindre at komplikasjoner oppstår, men muligens minske følgene dette kan få. Dermed blir det i hovedsak et tertiærforebyggende tiltak (Mæland, 2002).
· Ha empati med og respekt for N.N.s engstelse og opplevelse av situasjonen, og ut ifra dette bruke et verbalt og non-verbalt uttrykk ovenfor henne, i samsvar med beskrivelsen i påfølgende kapittel (3.3 Kommunikasjon). Dette kan forebygge videre engstelse på et sekundært nivå (Mæland, 2002), og vil påvirke mor og foster positivt både mentalt og fysiologisk (Håkonsen, 1998).
· Ved å gi N.N. kunnskap om hormonproduksjonen rundt fødselen, kan dette primært forebygge engstelse og øke trygghetsfølelsen (Mæland, 2002). Det samme vil gjelde informasjon om hvilke muligheter hun har underveis. 
4 Svangerskapsprøver, etikk og kommunikasjon
4.1 Rutinemessige undersøkelser og prøver
Jordmor eller lege skal møte den gravide, og gjerne hennes nærmeste familie, mellom 12 og 14 ganger i løpet av svangerskapet. Her tas en del prøver og undersøkelser, samtidig som samtalene står i sentrum. Disse møtene kan være forebyggende mot svangerskapskomplikasjoner, familieproblemer eller psykosoiale problemer (Bendiksen, 2001). Aktuelle undersøkelser/prøver er:

a) Mål av utgangsvekt og høyde. Vekt vil også måles etter hvert.

b) Palpering av brystene for å utelukke tumor.

c) Utgangsverdier og senere verdier av blodtrykket.

d) Gynekologisk undersøkelse av livmoren: formen og fastheten.

e) Urinprøver: glukose, protein, blod og 

f) Blodprøver: blodgruppe (inkludert rhesus-bestemmelse), hemoglobinkonsentrasjon, syfilistest, blodprosent og frivillig hiv-test.

g) Vekt og palpering av eventuelle ødem

h) Blodprosentmåling

i) Barnets hjertelyd (med doppler eller trestetoskop) og leie (palpasjon eller ”Leopolds fire håndgrep” håndgrep)

j) Symfyse-fundusmål: fosterets og livmorens vekst (mål med målebånd)

(Bendiksen ,2001).

   Ultralyd er et tilleggstilbud til alle gravide, som gjennomføres rundt uke 18. Dette er helt smertefritt, og man kan se antall fostre, dets/deres anatomi samt konkretisere fødselsterminen (Bendiksen, 2001). 
4.2 Fostervannsprøve og etikk
Fostervannsprøve tas ved 13. til 14. svangerskapsuke ved indikasjon (Bognø, 2001). Dette kan være hvis kvinnen er over 38 år, fordi det da er en økt fare for å få barn med kromosomavvik (lommelegen.no). Selve prøven er en tynn nål som føres gjennom morens mage og inn til fostervannet. I dette vannet finns fosterets avstøtte celler, slik at man kan studere dets kromosommønster (Bognø, 2001). 
   Prøven medbringer en spontanabortrisiko på 0,5-1 % og ventetiden på prøvesvarene er vanligvis to til tre uker (Bognø, 2001). N.N. har krav på å få vite de kjente konsekvensene som følger en slik prøve, samt hvilke konsekvenser det vil være å ikke ta den.
   Veiledningen som gis i forhold til dette skal være relevant, forståelig, mest mulig nøytral, ærlig og tilpasset pasienten. Vi skal unngå å under- eller overvurdere vedkommendes evne til oppfattelse slik at vi ikke bruker fagterminologier eller et barnslig språk. Samtidig må vi være sikre på at pasienten er inneforstått med budskapet (Slettebø, 2002).
  N.N. har selvbestemmelse i slike avgjørelser dersom hun:

     -     er kompetent 

· har et konsistent ønske

· får fullgod informasjon

· har frihet fra ytre press

(Slettebø, 2002)

Kompetanse kjennetegnes ved stabile ønsker og uttrykk, god bearbeidelse av informasjon, og at en ikke er så preget av en sykdomstilstand at en ikke klarer å foreta et valg på en hensiktsmessig måte. ”Ytre press” innebærer meninger fra jordmor, mann eller annen familie som føles påtrengende. Jordmor skal sørge for å gi en mest mulig nøytral og fullgod informasjon for ikke å påvirke ekteparet til å ta en bestemt avgjørelse. Åshild Slettebø mener i sin bok om etikk at en helt nøytral informant vil være vanskelig å finne, fordi vi alle er farget av egne verdier og kunnskap. Derfor blir det å ikke påvirke pasientene til en beslutning, mer et ideal (Slettebø, 2002). Det viser seg at de fleste beslutninger er gjort under kommunikasjon, som jo betyr at man er mer påvirket av andres meninger og holdninger enn hva man gjerne vil tro (Kvalbein, 1999). 
   Paternalisme innebærer det motsatte av det å være autonom/selvbestemt, altså en slags ”overbestemmelse” fra andre enn den saken gjelder. Dette kan være i situasjoner der pasienten er tvangsinnlagt ved psykiatrisk avdeling, men slike avgjørelser går ofte på skjønn og har juridisk tillatelse som bakgrunn. ”Skjønn” kan brukes i tilfeller der pasienten ikke er kompetent. Med andre ord forstår ikke pasienten konsekvenser og/eller er ikke i stand til å uttrykke sine ønsker. Det er ofte de pårørende som tar avgjørelser for dem, men i tilfeller der de ikke har pårørende må sykepleieren ta avgjørelser ut ifra kunnskap, erfaring og hensyn (Slettebø, 2002).
   Hvor fri N.N. er ifra ytre press totalt er vanskelig å si, men hennes ønske om veiledning er tydelig. Sannsynligvis, ut ifra de aktuelle opplysningene, er hun kompetent slik at hun kan ta imot informasjon og vurdere saken ut ifra egne verdier.
4.3 Kommunikasjon
  Både jordmødre og andre sykepleiere skal opptre profesjonelt ovenfor pasienten, noe som innebærer respekt og fordomsfrihet. Dette er svært viktig for utviklingen av tillit og ved kommunikasjon (Slettebø, 2002). En åpen og tillitsfull holdning gjelder uansett hvilken religion og politisk oppfatning N.N. og hennes mann har, og hvilke valg de tar (Slettebø, 2002). Kvalbein fremhever holdning som noe mer stabilt enn mening. Han skriver at meninger er underordnet holdninger: holdninger endres ikke like raskt som meninger, og holdningene preger meningene våre. Dessuten uttrykker vi våre holdninger via både tanker, følelser og handlinger (Kvalbein, 1999).                                                  

   Kjell Magne Håkonsen viser til både oppmerksomhet, lytting, empati og utforsking som viktige i den mellommenneskelige kommunikasjonen. Hva Håkonsen legger i ”utforsking” er vår evne til å forstå og utforske andres tanker, følelser og atferd. Ved å konkretisere det å vise oppmerksomhet blir det med en gang enklere å vite hvordan vi forholder oss til N.N. Vi skal:
a) ha en åpen kroppsholdning, dvs. å ikke ha kryssede bein eller armer, da dette signaliserer åpenhet

b) vende kroppen og ansiktet mot henne, fordi vi da holder fokuset på N.N.

c) ha øyekontakt - uten å stirre, fordi dette skaper tillit og er kanskje den viktigste faktoren

d) bruke god tid, som også innebærer det å ikke være stresset, da dette viser respekt

(Håkonsen, 1999)

  Å lytte er å observere det verbale og ikke-verbale uttrykket. Dette innebærer kroppsholdninger, ansiktsuttrykk, stemmebruk og eventuell rødming, blekhet eller svetting. Vi må ”lese” oss frem til N.N. sin personlighet og hennes tanker og følelser ut ifra dette.  Ifølge Håkonsen er forståelse knyttet til det å ”… etablere en kontakt med pasientens verden” (1999:105), som også står i samsvar med empati. For å få en slik forståelse må vi bruke de samme faktorene som ovenfor (a, b, c, d). Vi må altså tolke budskapet og personen ut ifra vårt erfaringsgrunnlag med tanke på å se mennesket i en helhet, med respekt som den høyeste verdien (Håkonsen, 1999)
4.4 Tiltak
· N.N. informeres om møtene med jordmor/lege, og oppmuntres til å møte opp. Grunnlaget for dette ligger i forebygging av komplikasjoner (både sekundært og tertiært) og å øke hennes trygghetsfølelse (Mæland, 2002). 

· N.N. informeres om:

· hvordan og når fostervannsprøven tas, at det følger en liten abortrisiko med prøven og hvor lang ventetiden på prøvesvarene er (Bognø, 2001).

-    at hvis hun tar prøven, og det viser seg at barnet har kromosomavvik, blir paret tilbudt en veiledningstime ganske raskt. Prøvesvaret kan bli et sjokk for dem, og de må da ta stilling til om de ønsker å beholde barnet eller ei. Videre får de vite at de etter 12. uke må få samtykke fra en abortnemnd for å ta en eventuell abort (Bognø, 2001). Det blir i så tilfelle ingen utskrapning, men N.N. må selv være med på å bringe fosteret ut. Dette er en sterk opplevelse både fysisk og psykisk (lommelegen.no).

· at hvis hun velger å ikke ta prøven, og barnet skulle vise seg å ha Downs syndrom, kan det oppleves som et traume å oppdage dette rett etter fødselen (Bognø, 2001). Hun vil i denne tiden få støtte og veiledning via oss, der vi blant annet gir forberedelsesråd og opplysning om andre hjelpeorganer (lommelegen.no).

All denne informasjonen er for at N.N. og hennes mann best mulig skal kunne vurdere videre om de skal ta fostervannsprøve eller ikke. Dette kan hindre abort og/eller en psykologisk krise under eller etter svangerskapet, altså kan dette innebære alle nivåene av forebygging (Mæland, 2002).
· Kommunisere med Håkonsens faktorer som hovedpunkter og samtidig ha en respektfull, åpen og tillitsfull holdning. Dette vil styrke N.N.s tillit til oss og øke kommunikasjonsfordelene, som igjen blir positivt med tanke på ekteparets valg angående fostervannsprøven (Håkonsen, 1999). Av den grunn kan dette virke forebyggende på N.N. og fosterets fysiske og psykiske helse (Mæland, 2002).
5 Avslutning

De fysiologiske endringene kan påvirke lysten på mat og aktivitet. Dermed ser jeg viktigheten av å vite hva man bør strebe etter å spise og/eller innta av alkohol og røyk. Mye fisk, grovt brød og grønnsaker er positivt, og at enhver sigarett og enhet alkohol er negativt. 
   En del av fosterets utvikling skjer ganske tidlig i svangerskapet, og mor og barn kan kommunisere allerede mens barnet er i magen. Denne kontakten blir svært viktig også for tiden etter fødselen, da barnet kan kjenne igjen mors lyder. Vi kan hjelpe N.N. med sin engstelse via vår kunnskap om psykologi og evne til å kommunisere godt. 

   Det er mange prøver og undersøkelser som skal tas underveis, derfor er det viktig å ikke ramse opp alle for henne på en gang. For ikke å bekymre henne unødig bør vi heller informere henne om hva som skal skje underveis. En fostervannsprøve har negative og positive sider både på et etisk og et psykologisk plan. Når avgjørelsen skal tas av foreldrene er alltid spørsmålet om de er kompetente til å ta en slik avgjørelse, noe vi kun kan anta at de er (ut ifra oppgaveformuleringen). De viktigste sidene ved god kommunikasjon er øyekontakt, tålmodighet, riktig kroppsholdning og respekt. Dessuten er en dose erfaring og empati gode medspillere.

